 NA BRIAN OCHARO MHUBIRI Ezekiel Odero amepata pigo baada ya Mahakama Kuu mjini Mombasa kukataa kufungua zaidi ya akaunti 35 zinazomilikiwa na kanisa lake la New Life Prayer Centre. Jaji wa Mahakama wa Mombasa Olga Sewe alitupilia mbali maombi yote yaliyowasilishwa na Bw Ezekiel na kumruhusu tu na wafuasi wake kuingia katika kanisa lake kwa ajili ya maombi. Jaji huyo alisema kuwa maombi kadhaa ya mhubiri huyo hayakuwa na msingi kwani angetafuta msaada katika mahakama ya mahakimu ambapo amri ya kufunga akunti zake zilitolewa au katika Mahakama Kuu mjini Nairobi. “Ombi ya Bw Ezekiel lilowasilishwa Mei 8, 2023 halina msingi na limetupiliwa mbali,” Jaji Sewe alisema. Uamuzi huu unamaanisha kwamba Bw Ezekiel hataweza kupata mamilioni yake kutoka kwa akaunti zake zote mbili za kibinafsi na zile za kanisa lake hadi kesi yake itakaposikilizwa na kuamuliwa au pale atakapopata amri ya kuzifungua kutoka mahakama ya Nairobi. Kulingana na Jaji huyo, Mhubiri Ezekiel alipaswa kuwasilisha kesi ya kupinga kufungwa kwa akaunti zake za mpesa na benki katika Mahakama Kuu ya Nairobi ambayo ina jukumu la kusimamia mahakama ya Milimani ambapo amri ya kufunga akaunti zake zilitolewa Jaji huyo aliongezea kuwa mlalamishi hakutoa sababu za kutosha kuiwezesha mahakama kutoa amri alizokuwa akiziomba. “Sijaridhika kuwa mlalamishi amethibitisha kuwa ana kesi ya kuifanya mahakama kutoa amri anazotafuta. Kwa hivyo maombi yake yametupiliwa mbali,” alisema jaji huyo. Jaji Sewe pia alitupilia mbali maombi mengine ya Mhubiri Ezekiel, ambapo alitaka kurejeshwa kwa chaneli yake ya Televisheni ya World Evangelism, akisema kuwa mawasiliano kutoka kwa Mamlaka ya Mawasiliano ya Kenya (CA) haikuondoa leseni ya kituo hicho. Badala yake, Mahakama ilishikilia kuwa Bw Ezekiel alipewa nafasi ya kuelezea ni kwa nini leseni ya televisheni hiyo isifutiliwe mbali kwa ukiukaji tofauti. Katika barua ya Aprili 27, 2023, CA ilitoa notisi kwa Mhubiri Ezekiel ikisema kuwa shughuli za televisheni hiyo zingesitishwa ndani ya siku 45 kuanzia tarehe ya barua hiyo ikiwa hatajibu au kushughulikia ukiukaji mbalimbali uliogunduliwa katika shughuli zake. “Kutokana na mawasiliano haya, mambo mawili yanaonekana, kwanza kwamba leseni ya televisheni ya Bw Ezekiel bado haijasitishwa. Ni wazi kwamba alitakiwa kuelezea ni kwa nini leseni ya kituo hicho kisifutwe,”alisema Jaji. Jaji Sewe hata hivyo aliamua kwamba Bw Ezekiel alipaswa kwanza kutumia njia mbadala zilizopo za kusuluhisha mzozo huo kabla ya kufika kortini kutafuta suluhu yoyote. Mahakama ilibaini kuwa kuna utaratibu wa kina uliowekwa katika Sheria ya Habari na Mawasiliano ya Kenya, ukitoa utaratibu wa kushughulikia hali ambayo mlalamishi alijipata kufuatia kutolewa kwa barua hiyo. “Hii ni kwa njia ya kukata rufaa kwa Jopo la Rufaa ya Mawasiliano (Communications and Multimedia Appeals Tribunal). Mlalamishi hajaonyesha kuwa alijaribu kutafuta suluhu katika jopo hili kabla ya kufika mahakamani,” alisema jaji huyo. Mahakama pia imekataa kuitisha faili iliyokuwa na amri ya kufunga akaunti za benki ya Ezekiel kwa ajili ya kuibatilisha na kuifutilia mbali kama alivyoomba jaji huyo. Katika nyaraka zake za mahakama, Bw Ezekiel, ambaye anachunguzwa kwa makosa mbalimbali yakiwemo mauaji ya halaiki, alikashifu kudhulumiwa na serikali. Mchungaji Ezekiel na wafuasi wake, hata hivyo, wameruhusiwa kuabudu bila kusumbuliwa katika kanisa lao.   You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  